George Orwell

**Džordžas Orvelas** (, tikras vardas *Erikas Artūras Bleras* , 1903 m. birželio 25 d. Motiharije, Bengalijoje – 1950 m. sausio 21 d., Londone, Anglijoje) – anglų rašytojas ir žurnalistas.

Pasižymėjo komentuodamas politiką ir kultūrą, buvo vienas skaitomiausių XX a. anglų apybraižininkų, labiausiai žinomas už totalitarizmo ir stalinizmo kritiką romanuose *„[[Gyvulių ūkis]]“* ir *„[[1984-ieji]]“*.

## Biografija
Erikas Bleras gimė 1903 m. pietų Indijos Bengalijos regiono Motihari vietovėje. Jo tėvas Ričamordas dirbo britų administracijos Opiumo departamente. Motina Ida vienerių metų sūnų atvežė į Angliją. Penkerių jis pradėjo mokslus anglikonų mokykloje, po dvejų metų pervestas į vieną prestižiškiausių to meto Šv. Kipro mokyklą. Vėliau mokėsi Velingtono bei Itono koledžuose.

1921 m., pabaigęs studijas Itone, neturėdamas finansinių galimybių lankyti universitetą, įstojo į Indijos Imperinę policiją Birmoje (dab. Mianmaras). Atsistatydino ir grįžo į Angliją 1928 m., kur apybraižomis išreiškė išaugusią neapykantą imperializmui. Keletą metų Orvelas praleido Prancūzijoje ir Anglijoje. Gyveno skurdžiai, kartais neturėjo kur nakvoti. Vėliau susirado mokytojo darbą, kurį po kiek laiko teko mesti dėl ligų. Dirbo pardavėju naudotų knygų knygyne. Slapyvardžiu Džordžas Orvelas pirmą kartą pasinaudojo 1933 m., kai parašė *„[[New Adelphi]]“*. Toks vardas pasirinktas dėl pamėgtos angliškosios tradicijos ir mėgiamos gamtos – Džordžas yra Angliją globojantis šventasis, o Orvelo upė – jo viena mėgiamiausių vietovių Anglijoje.

Prasidėjus Ispanijos pilietiniam karui, Orvelas įstojo savanoriu į Respublikonų gretas kovoti prieš sukilusius F. Franko nacionalistus. 1937 m. gegužės 20 d. buvo pašautas į kaklą, šio įvykio patirtį vėliau aprašė apybraižoje *„Sužalotas fašistų snaiperio“* (*[[Wounded by a Fascist Sniper]]*). 1937 m. birželį vengdamas galimo arešto su žmona pasitraukė iš Ispanijos.

Antrajame pasauliniame kare buvo Namų sargybos (*Home Guard*) narys, 1941 m. pradėjo dirbti BBC radijuje vedėju, daugiausiai vedė propagandines laidas, kuriomis buvo siekiama užsitikrinti Indijos ir Rytų Azijos gyventojų paramą Jungtinei Karalystei kare.

1944 m. Orvelas baigė antistalinistinę novelę *„[[Gyvulių ūkis]]“*, kuri buvo išspausdinta kitais metais ir sulaukė gero kritikų įvertinimo bei populiarumo. Nuo 1945 m. Orvelas buvo „The Observer“ savaitraščio karo korespondentu, vėliau rašė laikraščiui „Manchester Evening News“. 1949 m. išspausdintas žinomiausias Orvelo darbas *„[[1984-ieji]]“*, parašytas Škotijos Juros saloje.

1936 m. Orvelas susituokė su Eileen O’Shaughnessy, su kuria įsivaikino sūnų. Pirmoji jo žmona mirė 1945 m., o 1949 m. rašytojas vedė antrą kartą – Sonia Brownell. Orvelas mirė nuo tuberkuliozės, būdamas keturiasdešimt šešerių. Paskutinius trejus metus daugiausia gydėsi ligoninėse.

## Kūryba
Dž Orvelas autobiografinėje knygoje Dienos Paryžiuje ir Londone aprašė savo ir vargingiausių gyventojų gyvenimą skurde, knygoje Katalonijai pagerbti – patirtį Ispanijos pilietiniame kare. Šiose, taip pat Gyvulių ūkyje, 1984-ieji ir kitose knygose smerkiamas imperializmas, totalitarizmas ir stalinizmas, siekis sunaikinti žmogaus laisvę. Knygose gausu terminų ir citatų, kurie vėliau tapo plačiai vartojamais aforizmais.

## Bibliografija

### Romanai
* Dienos Paryžiuje ir Londone (*Down and Out in Paris and London*, 1933; liet. 2007) – http://orwell.ru/library/novels/Down_and_Out_in_Paris_and_London/english/
* *[[Burmese Days]]* (1934) – http://orwell.ru/library/novels/Burmese_Days/
* Dvasininko dukra (1935) – http://orwell.ru/library/novels/A_Clergymans_Daughter/
* Lapok, aspidistra (*Keep the Aspidistra Flying*, 1936; liet. 2012) – http://orwell.ru/library/novels/Keep_the_Aspidistra_Flying/
* *[[The Road to Wigan Pier]]* (1937) – http://orwell.ru/library/novels/The_Road_to_Wigan_Pier/
* Katalonijai pagerbti (*Homage to Catalonia*, 1938; liet. 2010) – http://orwell.ru/library/novels/Homage_to_Catalonia/
* *[[Coming Up for Air]]* (1939) – http://orwell.ru/library/novels/Coming_up_for_Air/
* Gyvulių ūkis (*Animal Farm*, 1945; liet. 1952, 1991, 2005) – http://orwell.ru/library/novels/Animal_Farm/
* 1984-ieji (*Nineteen Eighty-Four*, 1949; liet. 1991, 2007) – http://orwell.ru/library/novels/1984/

### Esė
* *[[A Hanging]]* (1931) – http://orwell.ru/library/articles/hanging/
* *[[Shooting an Elephant]]* (1936) – http://orwell.ru/library/articles/elephant/
* *[[Inside the Whale]]* (1940) – http://orwell.ru/library/essays/whale/
* *[[The Lion and The Unicorn: Socialism and the English Genius]]* (1941) – http://orwell.ru/library/essays/lion/english/
* *[[Politics and the English Language]]* (1946) – http://orwell.ru/library/essays/politics/
* *[[Why I Write]]* (1946) – http://orwell.ru/library/essays/wiw/
* *[[Such, Such Were the Joys]]* (1946) – http://orwell.ru/library/essays/joys/english/

## Šaltiniai